google/wiki40b huggingface dataset:
Λουμινόλη

Η λουμινόλη (C₈H₇N₃O₂) είναι χημική ουσία που εμφανίζει χημειοφωταύγεια, με μπλε λάμψη, όταν αναμειγνύεται με κατάλληλο οξειδωτικό μέσο. Η λουμινόλη είναι ένα λευκό προς ωχρό κίτρινο κρυσταλλικό στερεό, διαλυτό στους περισσότερους πολικούς οργανικούς διαλύτες, αλλά αδιάλυτο στο νερό.
Οι εγκληματολόγοι χρησιμοποιούν λουμινόλη για να ανιχνεύσουν ίχνη αίματος σε σκηνές εγκλήματος, καθώς αντιδρά με τον σίδηρο της αιμοσφαιρίνης. Οι βιολόγοι το χρησιμοποιούν σε κυτταρικές αναλύσεις για την ανίχνευση του χαλκού, του σιδήρου και των κυανιδίων, καθώς και συγκεκριμένων πρωτεϊνών με στύπωμα Western.
Όταν η λουμινόλη ψεκάζεται ομοιόμορφα σε μια περιοχή, ποσότητα ιχνών ενός ενεργοποιητικού οξειδωτικού κάνουν τη λουμινόλη να εκπέμπει μια μπλε λάμψη, που μπορεί να διακριθεί σε σκοτεινό χώρο. Η λάμψη διαρκεί περίπου 30 δευτερόλεπτα, αλλά οι ερευνητές μπορούν να τεκμηριώσουν το αποτέλεσμα με μια φωτογραφία μακράς έκθεσης. Οι ερευνητές των σκηνών εγκλημάτων πρέπει να το εφαρμόζουν ομοιόμορφα για να αποφύγουν τα λάθος αποτελέσματα, καθώς τα ίχνη του αίματος εμφανίζονται πιο συγκεντρωμένα σε περιοχές που λαμβάνουν περισσότερο ψέκασμα. Η ένταση της λάμψης δεν υποδεικνύει την ποσότητα αίματος ή άλλου παρόντος ενεργοποιητή, αλλά δείχνει μόνο την κατανομή ποσότητας ιχνών στην περιοχή.
Ούνικο

Πριν το WWE

Ο Αρίας ξεκίνησε την καριέρα του το 1999 και αγωνίστηκε για πολλές μικρές εταιρείες πάλης, έως το 2004 που υπέγραψε στην μεγαλύτερη μεξικάνικη εταιρεία πάλης. Έμεινε έναν χρόνο, καθώς το 2006 συμφώνησε για λίγο διάστημα με το TNA. Το 2007 θα βρεθεί σε μια μικρότερης εμβέλειας εταιρείας και θα μείνει ως το τέλος του 2008.

WWE

Το 2009 υπέγραψε συμβόλαιο με το WWE και μεταφέρθηκε στο FCW, την θυγατρική του εταιρεία, για να πάρει εμπειρίες και να βελτιωθεί. Το 2011 αναβαθμίστηκε στο κύριο ρόστερ, όπου είχε κόντρα με τον Σιν Κάρα, τον οποίον υποδυόταν επίσης και μόλις το κατάλαβε ο αυθεντικός ξεκίνησε η αντιπαλότητα.

Ούνικο & Καμάτσο

Μετά το τέλος της αντιπαλότητας, από τα τέλη του 2011, εμφανίζεται με τον σωματοφύλακα και συμπαίκτη του, αφού έχουν σχηματίσει και ομάδα, με το όνομα Καμάτσο. Οι δύο τους κάνουν την είσοδό τους με ποδήλατο.
Πρωτάθλημα καλαθοσφαίρισης ανδρών Basket League 2019-2020

Το Πρωτάθλημα καλαθοσφαίρισης ανδρών betshop.gr Basket League 2019-20 θα είναι η 80η σεζόν του ελληνικού πρωταθλήματος καλαθοσφαίρισης ανδρών, και την 28η διοργάνωση σε επαγγελματικό επίπεδο υπό τον ΕΣΑΚΕ. Η σεζόν θα ξεκινήσει τον Οκτώβριο του 2019 και θα ολοκληρωθεί τον Ιούνιο του 2020.

Προτάσεις για αλλαγή μορφής

Στις 15 Μαΐου 2019, ο ΕΣΑΚΕ ανακοίνωσε ότι σκοπεύει να αυξήσει τις ομάδες του πρωταθλήματος από 14 σε 16 και ότι δεν θα υπάρχουν υποβιβασμοί από το Πρωτάθλημα καλαθοσφαίρισης ανδρών Basket League 2018-2019. Οι ομάδες που θα προβιβάζονταν από την Α2 Εθνική καλαθοσφαίρισης ανδρών θα λάμβαναν συμμετοχή στο νέο πρωτάθλημα 16 ομάδων, για τη σεζόν 2019-20. Ωστόσο, ο Ολυμπιακός υποβιβάστηκε στις 22 Μαΐου 2019, ύστερα από έκτακτη συνάντηση του Διοικητικού Συμβουλίου του ΕΣΑΚΕ.  
Ο Ολυμπιακός υποβιβάστηκε επειδή ο σύλλογος αρνήθηκε να παίξει στους αγώνες πλέι-οφ απέναντι στον Παναθηναϊκό . Αυτή ήταν η τρίτη αποχώρηση της ομάδας από αγώνα, την σεζόν 2018-19, κάτι που οδήγησε σε αυτόματο υποβιβασμό, σύμφωνα με τους κανόνες του πρωταθλήματος. Ως περαιτέρω τιμωρία, το πρωτάθλημα απέσυρε τον Ολυμπιακό από τις νίκες του.  Ο ΕΣΑΚΕ τελικά ακύρωσε την προγραμμάτισμένη αύξηση των ομάδων του πρωταθλήματος σε 16, αφού η πρόταση απορρίφθηκε από την Ελληνική Ομοσπονδία Καλαθοσφαίρισης.
Σαμίρ Ριφάι

Πρώτα χρόνια

Γεννήθηκε το 1966. Το 1984 έγινε δεκτός στο Πανεπιστήμιο του Χάρβαρντ και απέκτησε πτυχίο μπάτσελορ στις Μεσανατολικές Σπουδές το 1988. Εν συνεχεία, απέκτησε και τίτλο Μάστερ στις Διεθνείς Σχέσεις από το Πανεπιστήμιο του Κέιμπριτζ το 1989.

Καριέρα

Το 1999 διορίστηκε γενικός γραμματέας της Βασιλικής Χασεμιτικής Αυλής. Επίσης τέθηκε επικεφαλής του Βασιλικού Γραφείου Τύπου και του τμήματος επικοινωνιών. 
Ο Ριφάι χρημάτισε υπουργός στη Βασιλική Αυλή από το 2003 ως το 2005. Διορίστηκε σύμβουλος του βασιλιά τον Απρίλιο του 2005 και τον Οκτώβριο του ίδιου χρόνου έγινε CEO του Jordan Dubai Capital. Διορίστηκε στην πρωθυπουργία της Ιορδανίας από το βασιλιά στις 9 Δεκεμβρίου του 2009. Το υπουργικό του συμβούλιο εγκρίθηκε με βασιλικό διάταγμα στις 14 Δεκεμβρίου του 2009.
Έπειτα από τη διεξαγωγή πρόωρων βουλευτικών εκλογών, στις 9 Νοεμβρίου 2010, ο Ριφάι έλαβε εκ νέου εντολή για σχηματισμό κυβέρνησης, στις 22 Νοεμβρίου.
Στις αρχές του 2011 ξέσπασαν διαδηλώσεις και ταραχές εναντίον της οικονομικής πολιτικής του Ριφάι, με αποτέλεσμα ο βασιλιάς Αμπντάλα να διορίσει ξανά πρωθυπουργό τον Μπακίτ.
Άργιζα Μυσίας

Η Άργιζα ήταν αρχαία ελληνική πόλη της Μυσίας στη Μικρά Ασία. 
Ίσως το όνομά της να οφείλει στην ύπαρξη μεταλλείων στην ευρύτερη περιοχή, όπως δηλώνουν και τα άλλα εκεί τοπωνύμια (Εργαστήρια, Αργυρία κ.ο.κ.). Η πόλη βρισκόταν μεταξύ του Ποιμανηνού και της Περγάμου, από την πρώτη απείχε 30 μίλια και από την τελευταία απείχε 35. Πολύ πιθανόν να πέρασε από την πόλη ο Απόστολος Παύλος, στον δρόμο του για την Αλεξάνδρεια και από εκεί για την Ευρώπη. Ο ερευνητής Holstenius κατέτασσε την Άργιζα ως βοηθητική επισκοπή (η μητρόπολη ίσως να ήταν η Κύζικος). Πρόκειται για τη σημερινή Παζάρκιοϊ (Pazarköy) της Τουρκίας.
Βωμός Διός Αγοραίου

Χαρακτηριστικά

Τα θεμέλια του βωμού ήταν χτισμένα από συμπαγείς κροκάλες. Το υλικό των εξωτερικών δόμων του βωμού ήταν πειραϊκός πωρόλιθος, ενώ οι τέσσερις βαθμίδες της βάσης του βωμού ήταν από μάρμαρο Πεντέλης. Υπάρχουν ακόμη τμήματα του που διασώζονται. Το υλικό κατασκευής του, ήταν αρκετά βαρύ, και κάτι τέτοιο απέτρεψε πολλούς επισκέπτες από τη λεηλασία του. Ανατολικά του χώρου θεμελίωσης του βωμού, βρέθηκε ένας ορθοστάτης. Στη μία άκρη του σχηματίζεται γωνία, ενώ η άλλη είναι σπασμένη. Το σωζόμενο ύψος του ορθοστάτη είναι 2,90 μ..Η γλυπτική του διακόσμηση ήταν περίτεχνη, καθώς διέθετε πλοχμό στη βάση του, λέσβιο κυμάτιο και αστράγαλο. Θραύσματα αντίστοιχου ορθοστάτη βρέθηκαν σε ένα πηγάδι στο σημείο όπου βρισκόταν το πρόπυλο του Μητρώου.
Σβαρν

Βιογραφία

Ήταν γιος τού Ντανίλο βασιλιά της Γαλικίας-Βολινίας ("Ρουθηνίας") και της Άννας των Ρουρικιδών, κόρης τού Μστισλάβ τού τολμηρού πρίγκιπα τού Νόβγκοροντ, Γαλικίας, Τορτσέσκ.
Τα χειρίγραφα της εποχής του τον αναφέρουν με διάφορα ονόματα: για παράδειγμα το Λιθουανικά Χρονικά τον αναφέρουν ως Σκβάρνο, αλλά οι επόμενες εκδόσεις τους χρησιμοποιούν τα ονόματα Σκίρμο(υ)ντ, πιθανόν η απόδοση τού Λιθουανικού Σκιρμάντας στα Ρωσικά. Σύγχρονες πηγές αναφέρουν το χριστιανικό όνομά του Ιωάνν. Στην εποχή μας ο ηγεμόνας αυτός είναι γνωστός με μία ποικιλία από ονόματα μεταξύ των ιστοριογραφιών, όπως του Λιθουανικού Σβάρνας, του Ουκρανικού Σβάρνο, τού Ρωσικού και Λευκορωσικού Σβαρν και τού Πολωνικού Σβάρνο. Όλα είναι παραλλαγές τού Σβαρν, που ίσως είναι υποκοριστικό τού Σλαβικού Σβαρομίρ.
Συμεών Ούρεσης Παλαιολόγος

Η ζωή του

Ο Συμεών ήταν γιος του βασιλιά της Σερβίας, Στέφανου Ούρεση Γ’ και της δεύτερης συζύγου του, Μαρίας Παλαιολογίνας, κόρης του μεγάλου δομεστίκου Ιωάννη, εγγονού του Αυτοκράτορα των Ρωμαίων Μιχαήλ Η' Παλαιολόγου.
Όταν ο ετεροθαλής αδελφός του Στέφανος Ούρεσης Δ’ ο Δουσάν, βασιλιάς της Σερβίας, κατέκτησε την Ήπειρο και την Ακαρνανία το 1348, ο ίδιος ο Συμεών ορίστηκε κυβερνήτης αυτών των περιοχών και του δόθηκε ο τίτλος του Δεσπότη, που παραδοσιακά απονέμονταν στους αδελφούς και τους νεώτερους γιους των βυζαντινών αυτοκρατόρων. Ο Συμεών θέλοντας να εδραιώσει την θέση του αυτή νυμφεύτηκε την Θωμαΐδα, την κόρη του Δεσπότη της Ηπείρου Ιωάννη Β' Ορσίνι.
Όταν ο Στέφανος Δ' ο Δουσάν πέθανε το 1355, ο Νικηφόρος Β΄ Ορσίνι, ο έκπτωτος Δεσπότης της Ηπείρου, επανήλθε και ανέκτησε τον έλεγχο στην Ήπειρο και την Θεσσαλία. Το 1356 ο Νικηφόρος Β' ανάγκασε τον Συμεών να εγκαταλείψει την Ήπειρο και να εγκατασταθεί στην Καστοριά. Από εκεί προσπάθησε να επιβληθεί σε όλη την περιοχή και να γίνει «Αυτοκράτορας Σέρβων και Ελλήνων», όπως ήταν ο αδελφός του Στέφανος Δ'. Όμως, ενώ είχε την υποστήριξη κάποιων Σέρβων δεν κατάφερε να γίνει κύριος όλων αυτών των περιοχών, παρά μόνο της Σερβίας και τμήματος της δυτικής Μακεδονίας, κυρίως εξαιτίας δυναστικών ερίδων εντός της σερβικής αριστοκρατίας.
Το 1358 προσπάθησε να κατακτήσει το Μαυροβούνιο, όμως τελικά απέτυχε. Τον επόμενο χρόνο ο Νικηφόρος Β’ Ορσίνι σκοτώθηκε σε μάχη με Αλβανούς και έτσι άνοιξε ο δρόμος για τον ίδιο να κατακτήσει τα εδάφη που αυτός κατείχε. Κατέλαβε την Θεσσαλία το 1359 και αμέσως μετά την Ήπειρο, που περιοχές της λυμαινόταν από αλβανικά φύλλα.
Ενώ ο Συμεών εκστράτευε στην Ήπειρο, ο Ραδοσλάβος Χλαπένος προσπάθησε να καταλάβει την Θεσσαλία για λογαριασμό του θετού γιου του Θωμά Πρελιούμπου. Ο Συμεών αναγνώρισε κάποιες από τις κτήσεις του Χλαπένου και πάντρεψε την κόρη του Μαρία Νεμάνια με τον Θωμά Πρελιούμπο. Από την άλλη πλευρά ο Χλαπένος αναγνώρισε την επικυριαρχία του Συμεών και εγκαταστάθηκε στα Τρίκαλα της Θεσσαλίας, όπου και πέρασε τα υπόλοιπα χρόνια της βασιλείας του ειρηνικά. Στην αυλή του είχε ευγενείς διάφορων εθνικοτήτων: Σέρβους, Έλληνες, Αλβανούς, όμως ευνόησε ιδιαίτερα τους Έλληνες καθώς η μητέρα του Μαρία Παλαιολογίνα και η σύζυγός του (κατά το ήμισυ) ήταν Ελληνίδες.
Αναγνώρισε την παρουσία αλβανικών φύλλων σε διάφορα κάστρα της περιοχής, στην Άρτα και το Αγγελόκαστρο, τα οποία αναγνώρισαν την υποτέλειά τους προς αυτόν. Το 1367 τοποθέτησε τον γαμπρό του Θωμά Β' Πρελιούμπο ως Δεσπότη στα Ιωάννινα, ο οποίος επίσης αναγνώρισε την επικυριαρχία του. Παραχώρησε την Αιτωλοακαρνανία σε δύο Αλβανούς αρχηγούς των οικογενειών Μπούα και Λιώσα. Έτσι αυτή την εποχή όλη η βορειοδυτική Ελλάδα κυριαρχείται από Αλβανούς με εξαίρεση τη Ναύπακτο που την κατείχαν Ανδηγαυοί και τη Βόνιτσα που την κατείχαν οι Τόκκοι.
Ο Συμεών ίδρυσε και προσέφερε μεγάλα χρηματικά ποσά σε μοναστήρια των Μετεώρων. Πέθανε κάποια στιγμή ανάμεσα στο 1369 και 1371.
Λεβ

Πρώτο λεβ, 1881–1952

Το λεβ εισήχθη για πρώτη φορά στη Βουλγαρία το 1881 σε ισοτιμία 1:1 με το γαλλικό φράγκο. Τα χαρτονομίσματα που εκδίδονταν ως το 1928 είχαν κάλυψη σε χρυσό (οπότε ονομάζονταν «χρυσό λέβ», ζλάτεν λεβ, златен лев ή απλώς ζλάτνι, златни) ή σε άργυρο (οπότε ονομάζονταν «αργυρό λέβ», σρέμπαρεν λεβ, сребърен лев ή απλώς σρεμπάρνι, сребърни).
Μετά τον Πρώτο Παγκόσμιο Πόλεμο, ο πληθωρισμός έριξε σε αχρησία τα κέρματα κάτω των 50 στοτίνκι, ενώ στη δεκαετία του 1930 εμφανίστηκαν χαρτονομίσματα έως και 100 λέβα.

Δεύτερο λεβ, 1952–62

Το 1952, μετά τον υπερπληθωρισμό της μεταπολεμικής περιόδου, ένα νέο λέβ αντικατέστησε το παλαιό σε αντιστοιχία 1:100. Εκδόθηκαν κέρματα από 1 στοτίνκα έως και 1 λεβ, καθώς και χαρτονομίσματα από 1 λεβ μέχρι και 200 λέβα.

Τρίτο λεβ, 1962–99

Το 1962, νέα μεταρρύθμιση αντάλλαξε το παλαιό λεβ σε αναλογία 1:10. Έκτοτε και για τρεις δεκαετίες σχεδόν, το λεβ παρέμεινε σταθερό, αν και δεν ήταν ανταλλάξιμο με «δυτικά» νομίσματα, όπως άλλωστε όλα τα νομίσματα των χωρών του ανατολικού (κατά τους δυτικούς «κομμουνιστικού», ή κατά τους ίδιους «σοσιαλιστικού») μπλοκ. Υπήρχε μια επίσημη ισοτιμία ανταλλαγής του δολλαρίου ΗΠΑ προς 90 στοτίνκι, εντούτοις εκτεταμένη μαύρη αγορά αποτιμούσε το δολάριο τρεις ως πέντε φορές ακριβότερα.
Πριν την πτώση του λεγόμενου «υπαρκτού σοσιαλισμού», κυκλοφορούσαν κέρματα από 1 στοτίνκα έως και 1 λεβ, καθώς και χαρτονομίσματα από 1 λεβ μέχρι και 20 λέβα. Αμέσως μετά την πτώση του καθεστώτος, η χώρα μπήκε σε περίοδο υπερπληθωρισμού και αλλεπάλληλων υποτιμήσεων του λεβ. Κατά την περίοδο αυτή εκδόθηκαν κέρματα μέχρι και 50 λέβα, καθώς και χαρτονομίσματα μέχρι και 50.000 λέβα. Για να καταπολεμηθεί αυτή η κατάσταση, το 1997 το λεβ προσδέθηκε στο γερμανικό μάρκο, σε σταθερή ισοτιμία χιλίων λεβ ανά μάρκο (1000:1).

Τέταρτο λεβ, 1999-σήμερα

Στις 5 Ιουλίου 1999, νομισματική μεταρρύθμιση «έκοψε» τρία μηδενικά από το νόμισμα. Έτσι, ένα λεβ αντιστοιχούσε σε χίλια παλιά ή ένα γερμανικό μάρκο. Το νέο αυτό λεβ απέκτησε τον κωδικό ISO 4217 BGN, ενώ του προηγούμενου ήταν BGL. Το 1999, μετά την αντικατάσταση του γερμανικού μάρκου από το ευρώ σε αντιστοιχία 1:1,95583, το λεβ παρέμεινε προσδεδεμένο στο ευρώ στη νέα αυτή ισοτιμία 1,95583 λέβα : 1 ευρώ, η οποία διατηρείται μέχρι και σήμερα.
Από το 1997, ολόκληρη η νομισματική κυκλοφορία της χώρας καλύπτεται 100% από τα συναλλαγματικά αποθέματα της Κεντρικής Τράπεζας της Βουλγαρίας και η ισοτιμία με το ευρώ παραμένει σταθερή. Χάρη στη συναλλαγματική αυτή σταθερότητα, η Βουλγαρία αναμένεται να προσχωρήσει στην Ευρωζώνη, αντικαθιστώντας το λεβ με το ευρώ, πολύ νωρίτερα από άλλες χώρες της Κεντρικής και Ανατολικής Ευρώπης, ακόμη και από αυτές που προσχώρησαν στην Ευρωπαϊκή Ένωση νωρίτερα από αυτήν.
Τσίλι κον κάρνε

Συνοδευτικά και προσθήκες

Το πιάτο μπορεί να σερβιριστεί με γαρνιτούρα ή συνοδευτικά· το τριμμένο τυρί, τα ψιλοκομμένα κρεμμυδάκια και η ξινή κρέμα είναι κοινές προσθήκες, όπως τα αλμυρά κράκερ, τα τσιπς τορτίγιας ή τα τσιπς καλαμποκιού, το καλαμποκόψωμο, το τυλιγμένο σε ρολό καλαμπόκι ή οι τορτίγιες από αλεύρι και οι χοιρινές ταμάλες. Το τσίλι μπορεί επίσης να σερβιριστεί πάνω σε ρύζι ή σε ζυμαρικά όπως σπαγγέτι.
Μπερτράν ντε Μπω

Βιογραφία

Γεννήθηκε στην Άντρια και ήταν γιος του Ραϋμόνδου ντε Μπω και της Αλίκης της Μασσαλίας.
Τον Ιούλιο του 1336 ορίστηκε μαρεσάλος του Πριγκιπάτου της Αχαΐας, βάιλος και γενικός βικάριος της Αχαΐας, της Κεφαλληνίας, καθώς και της Ναυπάκτου για λογαριασμό της Αικατερίνης Β΄ του Βαλουά, εξουσιάζοντας έως την άφιξη της Αικατερίνης στο Πριγκιπάτο και την ανάληψη από την ίδια της άμεσης διακυβέρνησης το καλοκαίρι του 1338. Η θητεία του σημαδεύτηκε από μία βίαια διαμάχη του με τον Λατίνο Αρχιεπίσκοπο της Πάτρας, Γουλιέλμο Φραγκιπάνη. Όταν ο Γουλιέλμος απεβίωσε το 1337, ο Μπερτράν πολιόρκησε την Πάτρα, ελπίζοντας στην υποταγή της πριν την άφιξη του διαδόχου του, αρχιεπισκόπου Ρογήρου. Ο Πάπας Βενέδικτος ΙΒ΄ αντέδρασε, κηρύσσοντας την πόλη ως "έδαφος της Αγίας Ρωμαϊκής Εκκλησίας" και θέτοντας το Πριγκιπάτο υπό καθεστώς απαγόρευσης. Ως αποτέλεσμα, ο Μπερτράν υποχρεώθηκε σε υποχώρηση, ενώ ο Αρχιεπίσκοπος κατέστη ανεξάρτητος, αν και τα κληρικά του φέουδα εξακολούθησαν να υπάγονται και να προσφέρουν τις υπηρεσίες τους στον Πρίγκιπα.
Ο Μπερτράν ορίστηκε εκ νέου ως βάιλος της Αχαΐας μετά την αναχώρηση της Αικατερίνης Β΄ για την Ιταλία το 1341, ενώ παρέμεινε στο αξίωμα του αυτό έως το 1344. Στην συνέχεια, επέστρεψε στην Γαλλία, όπου το 1345 ο Πάπας Κλήμης ΣΤ΄ τον όρισε ως αντικαταστάτη τού Μαρτίνου Ζαχαρία, καθώς και των υπολοίπων ηγετών της Σταυροφορίας της Σμύρνης, μετά τον θάνατο των τελευταίων σε ενέδρα. Απεβίωσε το 1347 στη Νάπολη και τάφηκε στον Σαν Ντομένικο Ματζόρε.
Δημογραφία της Κύπρου

Ο πληθυσμός της Κύπρου αποτελείται στην πλειοψηφία του από Έλληνες και μειοψηφικά από Τούρκους. Πριν την τουρκική εισβολή στην Κύπρο το 1974 ο πληθυσμός της αποτελούνταν από 78% Ελληνοκύπριους και 18% Τουρκοκύπριους και το υπόλοιπο 4% ποτελούνταν από άλλες εθνότητες. Λόγω αυτής της συνοίκησης των δύο βασικών κοινοτήτων της Κυπριακής Δημοκρατίας ο όρος «εθνικότητα» αναφέρεται στην ελληνική ή τουρκική εθνικότητα, ενώ σε ό,τι αφορά την ιδιότητα του πολίτη της Δημοκρατίας χρησιμοποιείται ο όρος «ιθαγένεια». Στην κοινότητα των Ελληνοκυπρίων συμπεριλαμβάνονται και οι θρησκευτικές μειονότητες των Μαρωνιτών και των Λατίνων καθώς και οι μικρή μειονότητα των Αρμενίων. Στην κοινότητα των Τουρκοκυπρίων συμπεριλαμβάνονται και η μειονότητα των Ρομά ή κοινώς Αθιγγάνων.
Μετά το πραξικόπημα της Χούντας, την Τουρκική Εισβολή του 1974 (Επιχείρηση Αττίλας) έγιναν μαζικές δημογραφικές αλλαγές. Η ελληνική κοινότητα αναγκάστηκε βίαια να εγκαταλείψει τις περιοχές που περνούσαν στην κατοχή του τουρκικού στρατού. Αντίστοιχα οι Τουρκοκύπριοι του Νότου συγκεντρώθηκαν στην κατεχόμενη περιοχή, είτε με εντολές της Άγκυρας, είτε γιατί πιάστηκαν αιχμάλωτοι πολέμου και ανταλλάχθησαν με Ελληνοκύπριους, είτε γιατί αναγκάστηκαν να φύγουν από φόβο. Ο οικονομικός, ο διπλωματικός αποκλεισμός της κατεχόμενης Κύπρου καθώς και ο εποικισμός της με χιλιάδες Τούρκους από την Ανατολία οδήγησε πολλούς Τουρκοκύπριους στην μετανάστευση. 
Ελληνοκύπριοι και Τουρκοκύπριοι μοιράζονται πολλά έθιμα αλλά διατηρούν και ευδιάκριτες ταυτότητες βασισμένες στη θρησκεία, τη γλώσσα, και τους στενούς δεσμούς με τις αντίστοιχες μητέρες πατρίδες τους. Τα ελληνικά είναι μετά την τουρκική εισβολή του 1974 η κυρίως γλώσσα στο νότο, όπου η πλειοψηφία είναι Ελληνοκύπριοι, τα τουρκικά στο βορρά, όπου η πλειοψηφία είναι Τουρκοκύπριοι, ενώ τα αγγλικά χρησιμοποιούνται ευρέως. Η Κύπρος έχει ένα καλά ανεπτυγμένο σύστημα πρωτοβάθμιας και δευτεροβάθμιας εκπαίδευσης. Η πλειοψηφία των Κυπρίων αποκτά τριτοβάθμια εκπαίδευση σε ελλαδικά,βρετανικά ή αμερικανικά πανεπιστήμια, ενώ υπάρχουν επίσης αρκετά μεγάλες κοινότητες μεταναστών στο Ηνωμένο Βασίλειο και την Αυστραλία. Ιδιωτικά κολέγια και κρατικό πανεπιστήμιο έχουν αναπτυχθεί στο νησί.
Η πλειονότητα της ελληνοκυπριακής κοινότητας ανήκει στους ορθοδόξους Χριστιανούς, υπαγόμενοι στην Αυτοκέφαλη Ελληνορθόδοξη Εκκλησία της Κύπρου. Η πλειονότητα της τουρκοκυπριακής κοινότητας ακολουθεί το σουνιτικό Ισλάμ.
Ναπολέων Κάρολος Βοναπάρτης

Βιογραφία

Ήταν ο τρίτος γιος του Καρόλου-Λουκιανού 2ου πρίγκιπα του Κανίνο & Μουζινιάνο και της Ζηναΐδας Βοναπάρτη, κόρης του Ιωσήφ της Ισπανίας, εξαδέλφης του Καρόλου-Λουκιανού. 
Υπηρέτησε στον στρατό της Γαλλίας και συμμετείχε στην Γαλλική παρέμβαση στο Μεξικό και στον Γαλλο-Πρωσικό Πόλεμο. Ο τελευταίος επέφερε την πτώση της Β΄ Γαλλικής Αυτοκρατορίας του Ναπολέοντα Γ΄ εξαδέλφου του πατέρα του. 
Το 1895 διαδέχθηκε τον μεγαλύτερο αδελφό του Λουκιανό καρδινάλιο, ως 5ος πρίγκιπας του Κανίνο & Μουζινιάνο. Ο ίδιος απεβίωσε το 1899 σε ηλικία 60 ετών, χωρίς άρρενες απογόνους  και τον διαδέχθηκε ο εξάδελφός του Ρολάνδος Βοναπάρτης.
Αναστασία (ταινία 1956)

Υπόθεση

Παρίσι, 1928, μια γυναίκα που κυκλοφορεί με το όνομα Άννα Κόρωφ (Ίνγκριντ Μπέργκμαν) προσεγγίζεται από τον πρώην Ρώσο στρατηγό Μπούνιν (Γιουλ Μπρίνερ), ο οποίος πλέον έχει υπό τον έλεγχό του ένα νάιτ κλαμπ στο Παρίσι. Ο Μπούνιν παρατηρεί την ομοιότητά της με την διάδοχο της οικογένειας Ρωμανώφ, την πριγκίπισσα Αναστασία, της οποίας το πτώμα δε βρέθηκε μετά την εκτέλεση της τσαρικής οικογένειας κατά την Οκτωβριανή επανάσταση και για την οποία υπήρχε η πεποίθηση ότι ήταν ζωντανή. Η Άννα έχει χάσει τη μνήμη της και δε θυμάται πράγματα από το παρελθόν κι ο Μπούνιν πιστεύει ότι βρήκε το κατάλληλο άτομο για να υποδυθεί την πριγκίπισσα, να ξεγελάσει τους εναπομείναντες της τσαρικής οικογένειας και να διεκδικήσει την κληρονομιά, μια κληρονομιά στην οποία θέλει να βάλει χέρι ο ίδιος. Έτσι η αδύναμη Άννα γίνεται υποχείριο του Μπούνιν και ξεκινά εντατικά μαθήματα προκειμένου να παίξει το ρόλο της σφετερίστριας σωστά. Η Άννα καταφέρνει να ξεγελάσει τα μέλη της τσαρικής οικογένειας, αλλά το άτομο που πρέπει να πείσει περισσότερο από κάθε άλλο είναι η βασιλομήτωρ αυτοκράτειρα, η γιαγιά της Αναστασίας, η οποία κατοικεί στην Κοπεγχάγη. Παράλληλα η Άννα ερωτεύεται τον Μπούνιν κι αρχίζει να πιστεύει ότι είναι η Αναστασία, καθώς στο μυαλό της επιστρέφουν μνήμες του παρελθόντος. Είναι η Άννα πραγματικά η Αναστασία ή μήπως πρόκειται για μια απλή σφετερίστρια;

Πληροφορίες

Μεταφορά του θεατρικού του Μαρσέλ Μορέτ στη μεγάλη οθόνη, από τους Άρθουρ Λόρεντς και Γκάι Μπόλτον. Το θεατρικό είναι εμπνευσμένο από την ιστορία μιας γυναίκας που προκάλεσε σκάνδαλο στην καλή κοινωνία του Παρισιού όταν ισχυρίστηκε ότι ήταν η χαμένη πριγκίπισσα Αναστασία. Στην πραγματικότητα η γυναίκα εκείνη ήταν απλά μια κοινή σφετερίστρια, ενώ στο θεατρικό του Μωρέτ, η γυναίκα είναι όντως η Αναστασία.
Η ταινία σηματοδότησε την επιστροφή της Ίνγκριντ Μπέργκμαν στο Χόλιγουντ, καθώς είχε αυτοεξοριστεί λόγω του γάμου της με τον Ιταλό σκηνοθέτη Ρομπέρτο Ροσελίνι κι είχε αφήσει άνδρα και παιδί για να ακολουθήσει την καρδιά της και να μείνει με τον αγάπημένο της. Για 7 χρόνια η κοινωνία του Χόλιγουντ την είχε στη μαύρη λίστα γι αυτή της πράξη, κάτι που φάνηκε να της συγχωρεί όταν της απένειμε το δεύτερό της όσκαρ το 1956 για τον πρωταγωνιστικό ρόλο σε αυτήν την ταινία.
Το 1956 ήταν η χρονιά του Γιουλ Μπρίνερ, ενός ηθοποιού που συμμετείχε σε τρεις μεγάλες παραγωγές: Οι δέκα εντολές (The Ten Commandments), Αναστασία (Anastasia) και Ο βασιλιάς κι εγώ (The King And I), ταινία για την οποία κέρδισε όσκαρ ανδρικού ρόλου την ίδια χρονιά.
Χρήστος Κουλούρης

Βιογραφία

Γεννήθηκε στην Λαμία αλλά πέρασε τα νεανικά του χρόνια στον Πειραιά, όπου ο πατέρας του ήταν εκεί γυμνασιάρχης. Σπούδασε στην Παιδαγωγική Ακαδημία κι ακολουθώντας την παράδοση της οικογένειας, έγινε εκπαιδευτικός.
Το 1943 εκδίδεται η πρώτη του ποιητική συλλογή με τον τίτλο Πρωινό ξεκίνημα . Ως το 2005 κυκλοφορούν δεκαπέντε βιβλία του με ποιήματα, δεκαεφτά με πεζογραφήματα και εννέα με κριτικά δοκίμια και μελέτες.
Το 1968 η «Γυναικεία Λογοτεχνική Συντροφιά» τον τιμά με το βραβείο της για την ποίηση, το 1971 του απονέμεται το Κρατικό βραβείο διηγήματος και το 1984 λαβαίνει το βραβείο για «Το καλύτερο βιβλίο της χρονιάς» από την Εταιρία Ελλήνων Λογοτεχνών.
Ο Χ. Κουλούρης υπήρξε εκδότης και διευθυντής λογοτεχνικών εντύπων («Σκαραβαίος», «Φθιωτική Εστία», «Ρουμελιώτικη Τέχνη») και επί 45 χρόνια -από το 1961- του περιδικού «Νέα Σκέψη», που θεωρείται ένα από τα μακροβιότερα ελληνικά περιοδικά «Γραμμάτων και Τέχνης».
Έργα του έχουν μεταφραστεί και περιλαμβάνονται σε ξένες ανθολογίες και σε πολλά λογοτεχνικά περιοδικά.
Για την ποίηση του Χρήστου Κουλούρη ο Δημοσθένης Ζαδές έγραψε πως «είναι μια αισιόδοξη φωνή, που ακούγεται πέρα ως πέρα […], είναι βαθιά ανθρώπινη…».
Για τον πεζό του λόγο ο Δημήτρης Σιατόπουλος είπε: «Το στέρεο αφηγηματικό στοιχείο και η παρουσία του ανθρώπου σε κρίσιμες και απλές ώρες με την ουσιαστικότητα και δραματικότητα του καιρού και του χώρου, σφραγίζουν τα πεζογραφικά του κείμενα».
Αλίκ Λ. Αλίκ

Καριέρα

Γεννήθηκε στο νησί Κοσράε, στις 26 Ιανουαρίου του 1953 και ολοκλήρωσε τη Δευτεροβάθμια εκπαίδευση το 1973. Συνέχισε τις σπουδές του στη Χαβάη το 1973 - 1976 και στη συνέχεια στο Κολέγιο Γκρέισλαντ της Αϊόβα το 1976 - 1979. Στη συνέχεια εργάστηκε ως σχολικός σύμβουλος σε Γυμνάσιο της χώρας του .
Το 1982 έγινε αξιωματούχος της Υπηρεσίας Εξωτερικών Θεμάτων και στη συνέχεια προήχθη σε αναπληρωτή αρχηγό επί θεμάτων Νοτίου Ειρηνικού. Ο Αλίκ έγινε το 1989 ο πρώτος Μικρονήσιος πρεσβευτής στα Φίτζι, όπου υπηρέτησε ως το 1998. Ενώ βρισκόταν στα Φίτζι ήταν διαπιστευμένος πρεσβευτής της Μικρονησίας σε: Ισραήλ, Τόνγκα, Ναούρου, Κιριμπάτι, Σαμόα, Τουβαλού, Βανουάτου και στα Νησιά του Σολομώντα. Το 1998 διορίστηκε πρεσβευτής στην Ιαπωνία.
Η καριέρα του ως πολιτικός ξεκίνησε το 2003, όταν εξελέγη μέλος του 13ου Κογκρέσου και πρόεδρος της Επιτροπής Ανάπτυξης και Πόρων. Στο 14ο Κογκρέσο ανέλαβε επικεφαλής της Επιτροπής Εξωτερικών Υποθέσεων.
Στις 11 Μαΐου του 2007 ορκίστηκε ο 7ος αντιπρόεδρος της Μικρονησίας, με πρόεδρο το Μάνι Μόρι. Τον διαδέχθηκε στην αντιπροεδρία ο Γιοσίουο Π. Τζορτζ
Ρόλαντ Άλμπεργκ

Ολλανδία και Τουρκία

Προερχόμενος από τις ομάδες νέων της ΑΖ Άλκμααρ, ο Άλμπεργκ ξεκίνησε την επαγγελματική του καριέρα με την ΣΜΦ Εξέλσιορ στη σεζόν 2011-12 της Ερεντιβίζιε, ενώ τον Ιανουάριο του 2013 μετακινήθηκε στην τουρκική Ελάζιγκσπορ. Ωστόσο, η ΑΝΤΟ Ντεν Χάαγκ ισχυρίστηκε ότι υπέγραψε συμβόλαιο με την ομάδα, ενώ τελικά εντάχθηκε στο δυναμικό της τον Σεπτέμβριο του 2013.

Φιλαδέλφεια Γιούνιον

Ύστερα από 71 εμφανίσεις και 16 γκολ με την ΑΝΤΟ Ντεν Χάαγκ, ο Άλμπεργκ αποκτήθηκε από την αμερικανική Φιλαδέλφεια Γιούνιον τον Φεβρουάριο του 2016, στην οποία παρέμεινε μέχρι την 1 Νοεμβρίου 2017.

ΤΣΣΚΑ Σόφιας

Στις 31 Οκτωβρίου 2017 ανακοινώθηκε η απόκτησή του από την ΤΣΣΚΑ Σόφιας με την υπογραφή διετούς συμβολαίου. Αποκτήθηκε επισήμως τον Ιανουάριο του 2018, ωστόσο αφέθηκε ελεύθερος στο τέλος της σεζόν.

Πανιώνιος

Στις 13 Ιουνίου 2018 ανακοινώθηκε η απόκτησή του από τον Πανιώνιο.